The Batman: Matt Reeves Mahukan Pelakon Bukan Kulit Putih Untuk Peranan Catwoman
Sebelum ini, kami telah mengeluarkan artikel mengenai perjumpaan aktor Mahershala Ali dengan pengarah The Batman, Matt Reeves yang berkaitan dengan watak Commissioner Jim Gordon. Kali ini, khabar angin terbaru dari Hollywood mendedahkan kriteria pelakon yang sedang dicari oleh Reeves untuk karakter Selina Kyle/Catwoman pula. Sementara bintang filem Hobbs & Shaw, Vanessa Kirby dikaitkan dengan peranan Catwoman, difahamkan pilihan utama Reeves untuk watak tersebut adalah pelakon Zoe Kravitz. Namun, pelakon filem Fantastic Beast itu tidak dapat menerima tawaran tersebut disebabkan masalah jadual penggambaran, dan membuatkan Reeves terpaksa memikirkan alternatif yang lain. Walaupun masih belum mendapat pelakon yang sesuai untuk watak antihero tersebut, sekurang-kurang peminat dapat menjangkakan kriteria pelakon yang sedang dicari oleh Reeves, iaitu sama ada pelakon kulit hitam ataupun biracial. Setakat ini, tidak diketahui apakah watak yang bakal muncul dalam filem The Batman. Apa yang didedahkan di media-media hiburan setakat ini hanya boleh dianggap sebagai khabar angin kerana ianya masih belum diumumkan secara rasmi (Kecuali Robert Pattinson sebagai Batman). Ini bukan pertama kali karakter Catwoman dilakonkan oleh pelakon bukan kulit putih. Sebelum ini aktres Eartha Kitt dan Halle Berry telah memainkan peranan tersebut di kaca televisyen dan juga filem. Jadi, tidak mustahil jika Reeves mempunyai visi yang berlainan dengan mencari aktres selain kulit putih untuk peranan tersebut. Apapun kita nantikan perkembangan lanjut mengenai filem The Batman, dan peminat mungkin dapat mengentahui senarai penuh watak / pelakon sebaik sahaja produksi filem ini bermula pada musim sejuk akan datang.